Author: MH
Last saved by: sulik
Company: MH SR

Dôvodová správa

Všeobecná časť

	Návrh tohto zákona predkladá Ministerstvo hospodárstva SR na základe plnenia Uznesenia vlády SR č. 690/2003 zo dňa 16. júla 2003, ktorým vláda SR uložila podpredsedovi vlády a ministrovi hospodárstva SR v bode B.2. vypracovať návrh novely zákona č. 193/2001 Z. z. o podpore na zriadenie priemyselných parkov v znení neskorších predpisov a predložiť tento návrh novely na rokovanie vlády SR ako aj na základe Uznesenia vlády SR č. 1217/2003 zo dňa 17. decembra 2003, kde vlády SR uložila podpredsedovi vlády a ministrovi hospodárstva SR v bode C.2. predložiť na rokovanie vlády návrh novelizácie zákona o podpore na zriadenie priemyselných parkov v zmysle odporúčaní uvedených v Národnej stratégií podpory investícií. 

Hlavný zámer navrhovanej novely zákona vychádza z analýzy poznatkov a skúseností pri aplikácii doterajšieho zákona v praxi a s vládou schválenej  Národnej stratégie podpory investícií. Z nej vyplynulo, že hlavným problémom pri zakladaní priemyselných parkov, ktorých zriaďovateľmi podľa zákona sú obce, je nedostatok finančných prostriedkov u obcí na zabezpečenie ich podielu (30 %) na spolufinancovaní nákladov na zriadenie priemyselných parkov.

	Ďalším problémom je, že zákon vyžaduje, aby v priemyselnom parku bola sústredená podnikateľská činnosť najmenej dvoch podnikateľov, čo v praxi znemožňovalo zriadiť priemyselný park aj pre jedného významného alebo strategického investora, pokiaľ sa obci nepodarilo získať do priemyselného parku ďalšieho investora. 

	V zákone neboli jednoznačne a vyvážene upravené ani vzťahy medzi obcou a podnikateľom v priemyselnom parku z hľadiska uskutočnenia podnikateľského zámeru podnikateľa v priemyselnom parku a záujmov a povinností obce. 

	Nebola jednoznačne upravená ani možnosť zakladať priemyselný park viacerými obcami, ktoré na tento účel uzatvoria zmluvu.
	
	Hlavným zámerom navrhovanej novely zákona je preto: 
1.	umožniť, aby obec mohla zriadiť priemyselný park aj pre jedného podnikateľa,
2.	umožniť, aby priemyselné parky mohli zriaďovať aj obce, ktoré uzatvoria zmluvu na tento účel,
3.	znižuje sa povinný podiel obce na spolufinancovaní nákladov na zriadenie priemyselného parku na 10 % a zároveň sa podiel štátu zvyšuje až na 90 %,
4.	upresňuje sa obsah zmluvy medzi obcou a podnikateľom v priemyselnom parku o uskutočnení jeho podnikateľského zámeru,
5.	upresňuje sa spôsob preukázania finančného zabezpečenia
-	podielu obce na spolufinancovaní nákladov na zriadenie priemyselného parku,
-	realizácie podnikateľského zámeru podnikateľa v priemyselnom parku,
6.	zjednodušuje sa postup pri vybavovaní žiadosti, liberalizujú sa požiadavky na dokladovanie výšky oprávnených nákladov na zriadenie priemyselného parku,
7.	umožniť podnikateľovi v priemyselnom parku odkúpiť od obce pozemky a technickú infraštruktúru priemyselného parku za trhovú cenu pozemku a  technickej vybavenosti a inžinierskych stavieb. Ak pôjde len o odpredaj určitej časti územia priemyselného parku, do tejto ceny predaja sa započíta aj pomerná časť nákladov na obstaranie technickej vybavenosti a inžinierskych stavieb priemyselného parku.

Dopad navrhovaného zákona na štátny rozpočet 

	Podľa zákona č. 598/2003 o štátnom rozpočte na rok 2004 je v rámci účelových prostriedkov rozpočtových kapitol na rok 2004 pre Ministerstvo hospodárstva SR vyčlenených na podporu zriaďovania priemyselných parkov (podľa zákona č. 193/2001 Z. z. v znení neskorších predpisov) 300 000 tis. Sk. 

	Konkrétne dopady zákona na tvorbu zdrojov (príjmovú časť) štátneho rozpočtu nie je možné vyčísliť. Zvýšenie objemu výroby a služieb, v dôsledku zriaďovania priemyselných parkov, však bude znamenať zvýšenie objemu  dane z príjmov právnických osôb (podnikateľov v priemyselnom parku) i dane z príjmov fyzických osôb (zamestnancov na novovytvorených pracovných miestach v priemyselných parkoch). Vytvorením nových pracovných miest sa znížia výdavky na podporu v nezamestnanosti a dôjde aj k zníženiu (úspore) výdavkov na sociálnu pomoc. 

	Dotácie na zriadenie priemyselných parkov budú poskytované obciam transférom cez rozpočtovú kapitolu Ministerstva hospodárstva Slovenskej republiky. Zákon nebude mať negatívny dopad na rozpočet obcí. 

Dopad navrhovaného zákona na zamestnanosť

	Je evidentné, že podpora zriaďovania priemyselných parkov smeruje k vytváraniu nových pracovných miest, čiže k zvyšovaniu zamestnanosti. Efekt tejto podpory však vopred nie je možné vyčísliť, pretože kvantifikácia týchto dopadov závisí od konkrétnych investičných zámerov, ktoré sa budú predkladať až po nadobudnutí účinnosti novely zákona.

Predložený návrh zákona nie je v rozpore s Ústavou Slovenskej republiky ani s jej medzinárodnými záväzkami, osobitne vo vzťahu k Európskej únii. 

Doložka zlučiteľnosti návrhu zákona s právom Európskych spoločenstiev
 a právom Európskej únie

1.	Navrhovateľ zákona:
Vláda Slovenskej republiky.

2.	Názov návrhu zákona:
Návrh zákona, ktorým sa mení a dopĺňa zákon č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení zákona č. 156/2003 Z. z.

3.	Záväzky Slovenskej republiky vo vzťahu k Európskym spoločenstvám a k Európskej únii: 
a)	Časť návrhu zákona upravujúca problematiku štátnej pomoci patrí medzi prioritné oblasti aproximácie práva obsiahnuté v čl. 70 Európskej dohody o pridružení – pravidlá súťaže. Problematika štátnej pomoci je upravená v čl. 64 Európskej dohody o pridružení.
Podľa Národného programu pre prijatie acquis communautaire problematika štátnej pomoci patrí medzi prioritné oblasti aproximácie práva – Kapitola 6 Hospodárska súťaž a taktiež je prioritou podľa Partnerstva pre vstup a screeningu. Problematika štátnej pomoci patrí aj medzi priority odporúčané v Bielej knihe – Kapitola 3 Hospodárska súťaž.
Návrh zákona sa predkladá mimo Plánu legislatívnych úloh vlády SR na rok 2003.
b)	SR bola povinná dodržiavať acquis communautaire v oblasti štátnej pomoci v plnom rozsahu už aj v období do jej vstupu do EÚ.
4.	Problematika návrhu právneho predpisu:
b)	nie je upravená v práve Európskeho spoločenstva

5. 	Stupeň zlučiteľnosti návrhu zákona s právom Európskych spoločenstiev:

	úplná zlučiteľnosť

6. 	Gestor:
    
    	bezpredmetné

7.	Účasť expertov:
Pri príprave návrhu zákona sa nezúčastnili experti.

Tabuľky zhody - bezpredmenté, vzhľadom na to, že daná problematika nie je upravená v práve Európskeho spoločenstva.

Osobitná časť

K Čl. I
K bodu 1

	Ide o zosúladenie textu zákona s legislatívnou skratkou, ktorá bola zavedená v par. 3 ods. 1 zákona. Okrem toho pojem „dotácia“ lepšie vystihuje podstatu podpory – to, že ide o nenávratnú finančnú pomoc, ktorá je však podmienená spoluúčasťou obce na financovaní nákladov na zriadenie priemyselného parku. 

K bodu 2 (nové znenie § 2) 

	Cieľom zmeny tohto ustanovenia zákona je umožniť, aby obec alebo viac obcí mohli zriadiť priemyselný park aj len pre jedného investora, ktorého výška investície alebo podnikateľský zámer v priemyselnom parku budú významné alebo až strategické z hľadiska rozvoja hospodárstva krajiny alebo regiónu. Aby ustanovenie, ktorým sa umožňuje zriadiť priemyselný park len pre jedného podnikateľa – investora nebolo zneužívané, sa súčasne mení ustanovenie § 5 ods. 1 tak, že výška podpory na zriadenie priemyselného parku nesmie presiahnuť 50 % z hodnoty nákladov na obstaranie investície podnikateľa v priemyselnom parku. Čiže pomer prostriedkov investovaných štátom na zriadenie priemyselného parku ku investíciám podnikateľa na zriadenie prevádzky výroby alebo služieb v priemyselnom parku bude tým dosahovať 1:1. 
	Ďalej nové znenie ustanovenia odseku 2 umožňuje zriadiť priemyselný park aj obciam, ktoré podľa § 20a zákona Slovenskej národnej rady č. 369/1990 Zb. o obecnom zriadení v znení neskorších predpisov uzatvoria zmluvu na uskutočnenie konkrétnej úlohy, za predpokladu, že priemyselný park sa bude zriaďovať na území, ktoré patria do katastra týchto obcí. Obce uzavrú zmluvu na uskutočnenie konkrétnej úlohy alebo činnosti; takto uzavretou zmluvou nevzniká právnická osoba, poskytnuté veci jednotlivo určené zostávajú vo vlastníctve obce, majetok získaný činnosťou bude v spoluvlastníctve obcí, pričom podiel zodpovedá vloženým prostriedkom a pod.). Zmluva, ktorú obce uzatvoria musí rešpektovať ustanovenia § 20, § 20a ods. 1, 2 a 4 zákona o obecnom zriadení, ktoré sú ustanoveniami lex specialis vo vzťahu k ustanoveniam § 829 až 841 Občianskeho zákonníka ako codex generalis (Zmluva o združení podľa Občianskeho zákonníka sa v minulosti, ako aj v súčasnosti využíva najmä v investičnej výstavbe). 

K bodu 3 (nové znenie § 4 ods. 1 písm. b))

	Znižuje sa výška povinného podielu obce na spolufinancovaní nákladov na zriadenie priemyselného parku z doterajších 30 % na 10 %. Cieľom je umožniť zriaďovanie priemyselného parku aj v regiónoch, ktoré tvorbou HDP zaostávajú za vyspelejšími regiónmi Slovenska, a tým majú aj nižšie príjmy do verejných rozpočtov. Navrhovanou zmenou sa má prispieť k odstráneniu tejto ekonomickej nerovnosti zdrojov na financovanie rozvoja obce a regiónu. Pri určovaní výšky podielu obce na spolufinancovaní nákladov na zriadenie priemyselného parku na 10 % sa vychádzalo čiastočne analogicky z podmienok pre poskytovanie prostriedkov zo štrukturálnych fondov z EÚ, podľa ktorých by sa mali obce spolupodieľať na financovaní rozvoja 5 % a zbytok 95 % (75 % zo štrukturálnych fondov a 20 % zo zdrojoch štátneho rozpočtu) môžu získať z verejných financií EÚ a SR. Zvýšenie štátnej dotácie a zníženie podielu obce na spolufinancovaní nákladov na zriadenie priemyselného parku sa premieta aj do § 5, ktorý upravuje výšku podpory. 

K bodu 4 (nové znenie § 4 ods. 1 písm. d))

	Cieľom doplnenia tohto ustanovenia je jeho upresnenie, najmä z hľadiska usporiadania vzájomných vzťahov medzi obcou a investormi – podnikateľmi v priemyselnom parku. Upresňujú sa náležitosti zmluvy resp. zmluvy o uzavretí budúcej zmluvy, ktoré budú musieť obsahovať aj záväzok podnikateľa na vytvorenie nových pracovných miest vo svojich prevádzkach, ktoré zriadi v priemyselnom parku a ich udržania najmenej po dobu piatich rokov a na druhej strane záväzok obce, že po zriadení priemyselného parku prenajme investorovi najmenej na 20 rokov pozemky a technickú infraštruktúru priemyselného parku tak, aby bola záruka návratnosti investície podnikateľa v priemyselnom parku. 

K bodu 5 (nové znenie § 4 ods. 2) 

	Ide o upresnenie spôsobu preukázania finančného zabezpečenia prostriedkov na úhradu podielu obce na spolufinancovaní nákladov na zriadenie priemyselného parku a finančného zabezpečenia podnikateľského zámeru podnikateľa v priemyselnom parku. Cieľom je odstrániť nejednoznačnosť doterajšieho znenia ustanovenia.

K bodu 6

	Ide len o zmenu poznámky pod čiarou k odkazu 10a, vzhľadom na nový zákon o daniach z príjmov.

K bodu 7 (nové znenie § 5) 

	V nadväznosti na nové znenie § 4 ods. 1 písm. b) sa upravuje aj výška podpory (dotácie) na zriadenie priemyselného parku na 90 % tak, aby aj obce z chudobnejších regiónov s vyššou mierou nezamestnanosti sa mohli úspešne podieľať na zriaďovaní priemyselných parkov a tým prispievať k zníženiu nezamestnanosti a k zvýšeniu tvorby HDP v regióne.
	Vypúšťa sa ustanovenie v § 5 ods. 3, lebo uvedená dotácia sa už neposkytuje v súlade s Nariadením vlády SR z 30. apríla 2003 č. 143/2003, ktorým sa mení a dopĺňa nariadenie vlády SR č. 152/1996 Z. z. o základných sadzbách odvodov za odňatie poľnohospodárskej pôdy z poľnohospodárskeho pôdneho fondu v znení neskorších predpisov. Odvody za vyňatie pozemkov z lesného pôdneho fondu sa budú riešiť individuálne v závislosti od lokality a bonity pozemkov a lesného porastu.

K bodu 8 (nové znenie § 6 ods. 2 písm. f))

	Ide o upresnenie textu vo vzťahu k § 1 ods. 1 zákona. Z Národnej stratégie podpory investícii, ktorú vláda SR schválila Uznesením vlády SR č. 1217/2003 vyplynula potreba umožniť zriadiť priemyselný park aj pre len jedného podnikateľa, ktorý je významným alebo strategickým investorom. 

K bodu 9 (nové znenie § 6 ods. 4)

	Ide o podrobnejšie vymedzenie obsahových náležitostí odborného posudku.

K bodu 10 (nové znenie § 8a)

	Ide o úpravu možnosti odpredaja pozemkov, technickej vybavenosti územia a inžinierskych stavieb priemyselného parku, ktoré môže obec odpredať podnikateľovi, ktorý podniká v priemyselnom parku. Odpredaj sa môže uskutočniť výlučne za trhovú cenu pozemku, trhovú cenu technickej vybavenosti a trhovú cenu inžinierskych stavieb. 

Ak pôjde len o odpredaj určitej časti územia priemyselného parku, do tejto ceny predaja sa započíta aj pomerná časť nákladov na obstaranie pozemku, pomerná časť nákladov na obstaranie technickej vybavenosti a pomerná časť nákladov na obstaranie inžinierskych stavieb priemyselného parku. 

	Príjmy z predaja pozemkov a technickej infraštruktúry priemyselného parku sú príjmami obce resp. štátu v pomere akom sa podieľali na financovaní nákladov na zriadenie priemyselného parku. 

	Toto nové ustanovenie má umožniť investorom v priemyselnom parku získať pozemky a technickú infraštruktúru priemyselného parku. Práve možnosť odplatného získania pozemkov a technickej infraštruktúry priemyselného parku je u zahraničných ale aj tuzemských investorov jedným z významných kritérií pri rozhodovaní sa o umiestnení ich investície.

K bodu 11 (nové znenie § 11 ods. 4)

Ide o upresnenie textu vo vzťahu k materiálu Národná stratégia podpory investícii, ktorú vláda SR schválila Uznesením vlády SR č. 1217/2003. Podľa tejto stratégie môže obec dostať finančnú podporu od štátu aj keď bude v priemyselnom parku podnikať len jeden podnikateľ. Priemyselný park je územie, na ktorom sa vykonáva alebo má vykonávať priemyselná činnosť (výroba) alebo služby podnikateľa alebo podnikateľov. Vzhľadom na to, že už v bode 2 – v novom znení § 2 ods. 1 bola zavedená legislatívna skratka „podnikateľ“, upravuje sa aj znenie ustanovenia § 11 ods. 4. 

K Čl. II

	Účinnosť zákona vzhľadom na legislatívny proces sa navrhuje od 1. septembra 2004.